  Майя Бывальцева Ижкарын Кыкетӥ Калыккуспо Парадельфи шудонъёсын литература удысын вормисьёсты пусйизы. Возьматонъёс 13-тӥ шуркынмонэ Удмуртиысь Мунё театрын ортчизы, иворто радъясьёс. Кылбурет ӧрын нырысетӥ степенё диплом басьтӥз Свердловск улосвылысь Наталья Улитина, проза ӧрын – Москваысь Глеб Кузнецов, авторство ӧрын – Камчата шаерысь Татьяна Смолянинова. Кыкетӥ степенё дипломъёс утӥзы Тюмень улосвылысь Елизавета Фоминцева, Марий Элысь Наталья Егорова но Удмуртиысь Илья Марков. Куинетӥ степенё дипломен доразы бертозы Самара улосвылысь Екатерина Федосина но Удмуртиысь Екатерина Мерзлякова но Анна Кеврух. Литература номинациын быгатонлыкъёссэ 44 адями возьматӥз: Удмуртиысь (Ижкар, Вотка кар, Якшур-Бӧдья но Можга ёросъёс), Тюмень, Тула, Вологда, Волгоград, Тверь, Кемерово, Свердловск, Кострома, Самара улосвылъёсысь, Камчатка но Краснодар шаеръёсысь, Псковысь, Рязаньысь, Москваысь, Братскысь, Санкт-Петербургысь, Омскысь, Марий Элысь, Башкортостанысь, Крымысь, Уйпал Осетиысь, Казахстанысь. Тодэ вайытом, 12-тӥ шуркынмонэ Кыкетӥ Калыккуспо Парадельфи шудонъёсты усьтонэ Удмуртиысь цирке Росси улосвылъёсысь но 20 кунъёсысь делегациос люкаськизы.  Парадельфи шудонъёс Ижкарын 11-17 шуркынмонэ мынозы. Тазалыксыя сюбегатэм луонлыкъёсын адямиос тямыс номинациын вожвылъясько: крезьгур искусство, суредаськон искусство, журналистика, театр искусство, чеберлыко кыл, выросъёсын кырӟан, оригинальной жанр но эктон искусство. Тегъёс: Лулчеберет Ижкар Литература Удмуртия сӧсыръёс Парадельфишудонъёс  